**BÉKÉS MEGYEI ÖNKORMÁNYZATI HIVATAL**

SZAKMAI FELÜGYELETI OSZTÁLY

            5601 Békéscsaba, Derkovits sor Pf.: 118.

      Telefon: 66/441-141 Telefax: 66/441-659

# Előterjesztés

**Békés Megye Képviselő-testületének**

**2010. június 25-i ülésére**

**Tárgy: Levéltári anyag illetékességből történő átadásához – átvételéhez előzetes egyetértés megadása**

**Tisztelt Képviselő-testület!**

A közlevéltárak és a nyilvános magánlevéltárak tevékenységével összefüggő szakmai követelményekről szóló 10/2002. (IV. 13.) NKÖM rendelet 13. §-a alapján, ha valamely közlevéltár más levéltár illetékességi körébe tartozó fondot vagy annak részét képező irategyüttest őriz, köteles azt az őrzésre illetékes levéltár részére átadni. Az érintett levéltárak a levéltári anyag tételes jegyzékéről és az átadás-átvétellel összefüggő kérdésekről fenntartóik előzetes egyetértésével írásban állapodnak meg, majd a megállapodást jóváhagyásra megküldik a minisztérium illetékes szervezeti egységének (Oktatási és Kulturális Minisztérium Közgyűjteményi Főosztály Levéltári Osztálya). Ezt követően az érintett levéltárak a minisztérium illetékes szervezeti egysége által jóváhagyott megállapodásban foglaltak szerint végzik el az átadást-átvételt.

A Békés Megyei Levéltár igazgatójának tájékoztatása és a szakfelügyeleti jelentések alapján a Jász-Nagykun-Szolnok Megyei Levéltárban a Békés Megyei Levéltár illetékességi körébe tartozó, illetve a Békés Megyei Levéltárban a Jász-Nagykun-Szolnok Megyei Levéltár illetékességi körébe tartozó irategyütteseket is őriznek. Így célszerű egy megállapodás keretében rendezni az irategyüttesek átadás-átvételét. A fent hivatkozott rendelet alapján az érintett levéltárak szakemberei lefolytatták a szakmai egyeztetéseket, majd előkészítették a megállapodást, illetve az átadásra-átvételre kerülő iratok tételes jegyzékeit (a megállapodás és az iratjegyzékek az előterjesztés 1. számú mellékletét képezik). Az átadásra kerülő dokumentumok a Békés Megyei Önkormányzat illetékességi területéhez tartozó Dévaványa és Ecsegfalva települések eddig a Jász-Nagykun-Szolnok Megyei Levéltárban őrzött iratait, illetve a Jász-Nagykun-Szolnok Megyei Önkormányzat illetékességi területéhez tartozó Öcsöd település eddig a Békés Megyei Levéltárban őrzött iratait tartalmazzák. A Békés Megyei Levéltárnak átadandó iratanyag összmennyisége 7,43 iratfolyóméter, a Jász-Nagykun-Szolnok Megyei Levéltárnak átadandó iratanyag összmennyisége 16,65 iratfolyóméter.

Kérem Békés Megye Képviselő-testülete, mint a Békés Megyei Levéltár fenntartója előzetes egyetértését, hogy a Békés Megyei Levéltár – a hivatkozott jogszabálynak megfelelően eljárva, a megállapodásban és annak mellékleteit képező iratjegyzékekben foglaltak szerint – őrzésre átadja a Jász-Nagykun-Szolnok Megyei Levéltár illetékességi körébe tartozó, eddig a Békés Megyei Levéltárban őrzött dokumentumokat, továbbá őrzésre átvegye az illetékességi körébe tartozó, eddig a Jász-Nagykun-Szolnok Megyei Levéltárban őrzött dokumentumokat.

**Határozati javaslat:**

1. Békés Megye Képviselő–testülete előzetesen egyetért a Békés Megyei Levéltárban őrzött, de a Jász-Nagykun-Szolnok Megyei Levéltár illetékességi körébe tartozó irategyüttes – melléklet szerinti megállapodás és iratjegyzék alapján történő – átadásával, továbbá a Jász-Nagykun-Szolnok Megyei Levéltárban őrzött, de a Békés Megyei Levéltár illetékességi körébe tartozó irategyüttes – melléklet szerinti megállapodás és iratjegyzék alapján történő – átvételével.

2. Békés Megye Képviselő–testülete felhatalmazást ad a megállapodás aláírására.

**Határidő:** **azonnal**

**Felelős: Domokos László elnök**

**Czégény Gyula osztályvezető**

3. Békés Megye Képviselő–testülete utasítja a Békés Megyei Levéltár igazgatóját, hogy a 7,43 iratfolyóméter összmennyiségű levéltári anyag Békés Megyei Levéltárnak történő, illetve a 16,65 iratfolyóméter összmennyiségű levéltári anyag Jász-Nagykun-Szolnok Megyei Levéltárnak történő átadásával-átvételével kapcsolatos feladatok elvégzéséről számoljon be 2010. október 31-ig.

**Határidő: azonnal**

**Felelős**: **Czégény Gyula osztályvezető**

Békéscsaba, 2010. június 18.

**Czégény Gyula**

**osztályvezető**